題東林一首
作者：王阮
朝代：宋

paragraphs: 屏迹敷淺原，注目香爐峯。
飽聞送客溪，鼎新古梵宮。
緬懷結社人，豈止避俗翁。
一念薰戒香，千年仰玄蹤。
蜂房始義熙，鳳曆當元豐。
果有大士出，一與遺言同。
堂堂照覺師，赫赫襄敏公。
徹彼毗尼藏，揭我臨濟宗。
元曰立成佛，坡曰僧中龍。
少林來於西，雙林振以東。
冥數其理暗，野燒中宵紅。
天遣真道人，夜役衆鬼工。
幻出翬飛簷，化成雷吼鍾。
神運儼若初，佛法豈有終。
余生慕真乘，願力愧祖風。
再窺拈花座，駭歎折草功。
請續香山堂，老此平臺中。
白撫生池蓮，青友夾澗松。
永劫不出門，寂照涵虛空。